KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2022. október 19.-én 14 óra 00 perctől a Városháza 101. -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Gelencsér Attila, Kiss Zoltán Miksa, Gelecsér Júlia Takácsné, Harsányi Zsolt, Stampf Ervin (6 fő)

***Meghívottak:*** Dr. Zalán Gábor jegyző, Dr. Nagy Edina aljegyző, Németh Ildikó osztályvezető, Cserkutiné Stipsics Edina, osztályvezető, Kovács István Kft. igazgató, Bertók Sándor főépítész

Kiss Péter bizottsági elnök üdvözli az egybegyűlteket, ismerteti, hogy a bizottság 6 fővel határozatképes. Illés Péter, Rába Kálmán, Varga Ágnes, jelezte, hogy nem tud jelen lenni az ülésen.

Az elnök szavazásra teszi fel a napirendet, melyet a bizottság **6 igen** szavazattal elfogad.

**Napirend:**

**1. Kőszeg Város településrendezési eszközeinek 10. módosítása – végső elfogadás**

**2. Kőszeg Város Önkormányzata Képviselő-testületének Kőszeg Város településképvédelméről szóló 27/2017. (XII. 22.) önkormányzati rendelete módosítása**

**3. Jelentés a város környezeti állapotáról**

**4. Erdő utcai ingatlan vízellátásával kapcsolatos döntés meghozatala**

**5. A Kőszeghegyaljai bezárt regionális hulladéklerakóval kapcsolatos tájékoztatás**

**6. Vagyonügyek:**

 **a. Ingatlanfelajánlás (Kőszeg, 2675, 2804 hrsz.)**

 **b. Döntés sikertelenül értékesített ingatlanról (Gábor Áron u. 9.)**

**1.napirendi pont**

**Kőszeg Város településrendezési eszközeinek 10. módosítása – végső elfogadás**

**Bertók Sándor**: Ismerteti, hogy a Képviselő-testület még 2020. júliusi ülésén tárgyalta először a rendezési terv 10. sz. módosítását, így ez nem már ismeretlen a Bizottság előtt.

Összefoglalóképp elmondja, hogy jutott el idáig a módosítás. Ez egy teljes eljárásban lefolytandó módosítás, amelynek 3 szakasza van: előkészítési-, véleményezési- és záró szakasz. Az előkészítési, tájékoztatási szakaszban az államigazgatási szervektől kapott adatszolgáltatások és vélemények alapján a településrendezési eszköz módosításának kidolgozását a megbízott tervező Takács András elkészítette, egyúttal jelezte, hogy az egyeztetés során beérkező kérelmeknél pár pont módosítását nem kellene támogatni. Ezeket a kérelmeket is ettől függetlenül elküldtünk az állami főépítésznek, bizonyítékul ezek az észrevételek is véleményezhetőek voltak a partnerségi egyeztetés során.

Miután minden elfogadtak a lakossági egyeztetés során, az Országos Főépítésznek záró véleményezésre beadásra kerültek a tervek, azonban a Rendezési Terv 44. pontjában kért Királyvölgyi terület, mint új beépítésre szánt terület kijelöléséhez nem adott végső szakmai véleményt. Ahhoz, hogy ez a végső módosítás elfogadásra kerülhessen biológiai aktivitásérték számításra volt szükség, melyet a tervező elkészített, így a beadott kiegészítés alapján az Állami főépítész záróvéleményben hozzájárult, és már csak a Képviselő- testület végső elfogadására van szükség. Az Állami Főépítész asszony záró véleményét, valamint annak kiegészítését az előterjesztéshez csatoltuk, ezzel biztosítva a szakmai véleményének a megismerését a döntésre jogosult Képviselő-testület részére.

A korábbi években a rendezési terv sok mindent megengedett, ezért a jelenlegi módosítás során 1-2 helyen pontosítottunk, egyértelműbbé tettünk. Ennek részeként például a zártkerti túlépítések esetében szigorítottunk. Többféle apró pontosítás van ezzel kapcsolatban, amit el kell fogadni, ehhez kérném a támogatásukat.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**57/2022. (X.19.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy az Állami Főépítész **VA/ÁFI/53-14/2022.** **számú végső szakmai véleményének,** valamint a **VA/ÁFI/53-18/2022.** **számú végső szakmai vélemény kiegészítésének** megismerése után – a 161/2014. (X. 2.) képviselő-testületi határozattal elfogadott Kőszeg Város Településszerkezeti Tervének módosítását 2022 december 1-i hatállyal, az 1. melléklet szerinti tartalommal fogadja el..

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

**Kőszeg Város Önkormányzata Képviselő-testületének Kőszeg Város településképvédelméről szóló 27/2017. (XII. 22.) önkormányzati rendelete módosítása**

**Bertók Sándor**: Egy hónappal ezelőtti testületi ülésen döntöttük el, hogy egyáltalán ez az eljárás elinduljon. A volt MÁV Nevelőotthon területén lévő épületek helyi védelem alatt állnak azonban nem volt egyértelmű, hogy ez mindegyikre vonatkozik-e, vagy egyes épületek nem esnek bele ebbe a körbe. A Campust építése során a beruházó BMSK Zrt, kérte, hogy a melléképületekre vonatkozó védettséget szüntessük meg, ezzel biztosítva a lebonthatóságát a projekt sikeres végrehajtása érdekében. A probléma az volt, hogy július óta kizárólag egy E-tér nevű felületen lehet digitális formátumú megkereséssel élni. Én másnap elindítottam az eljárást, de jelezték, hogy nem töltöttük fel a kérelmet, viszont hiánypótlásra nincs lehetőség. Felvettem a kapcsolatot a Lechner Tudásközponttal, ahol tájékoztattak, hogy a záró véleményezési szakaszban kérhet az Állami főépítész hiánypótlást, csak ebben az eljárásban nincs záró szakmai vélemény, hanem a véleményezési szakaszban lezárul így elölről kellett kezdeni az eljárás megindítását. Minden szakhatósággal felvettük a kapcsolatot, a legutolsó vélemény tegnap érkezett meg az Állami főépítésztől, így addig nem küldtük ki az előterjesztést, amíg a hozzájáruló állásfoglalások nem érkeztek be.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**58/2022. (X.19.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy Kőszeg Város Önkormányzatának Képviselő-testülete a Kőszeg Város településkép védelméről szóló 27/2017. (XII. 22.) önkormányzati rendelete módosításának tervezetéhez beérkezett vélemények figyelembevételével, a Kőszeg Településképi Rendelet módosítása során lefolytatott partnerségi egyeztetés alapján az alábbi döntést hozza:

1. Vas Megyei Kormányhivatal Állami Főépítész

|  |  |
| --- | --- |
| 9700 Szombathely, Kőszegi utca 3  | 2022. október 18. |
| Vélemény (mellékletben csatolva) | intézkedés |
| Szakmai vélemény |  |
| A tervezett módosítás ellen kifogást nem emelek.  | **Intézkedést nem igényel.**  |

1. Őrségi Nemzeti Park Igazgatóság

|  |  |
| --- | --- |
| 9941 Őriszentpéter, Városszer 57.  | 2022. október 12. |
| A rendelet tervezetett módosítását elfogadjuk, mivel a melléképületek lebontásával szemben nincs kifogásunk. | **Intézkedést nem igényel.** |

1. Nemzeti Média és Hírközlési Hatóság Soproni Hatósági Iroda

|  |  |
| --- | --- |
| 9400 Sopron Kossuth Lajos utca 26. | 2022. október 12. |
| A rendelet-tervezet a Nemzeti Média- és Hírközlési Hatóság hatáskörébe tartozó érdeket nem érint. | **Intézkedést nem igényel.** |

1. Vas Megyei Kormányhivatal Építésügyi és Örökségvédelmi Főosztály

|  |  |
| --- | --- |
| 9700 Szombathely, Széli Kálmán u. 31-33. | 2022. október 14. |
| Felhívom a figyelmet azonban, hogy a településképi rendelet módosításának határain belül régészeti lelőhely található (lh. azonosító: 42520). A 1165 hrsz.-ú ingatlanra vonatkozó hasznosítás során az örökségvédelmi jogszabályokban, valamint a hatósági előírásokban foglaltakra figyelemmel kell lenni  | **Intézkedést nem igényel.** |
| A településképi rendelet módosítása örökségvédelmi érdekeket nem sértenek, a megvalósítást támogatjuk. | **Intézkedést nem igényel.** |

1. Honvédelmi Minisztérium Hatósági Főosztálya

|  |  |
| --- | --- |
| 1055 Budapest, Balaton u. 7-11. | 2022. október 11. |
| A településképi rendelet módosítása a honvédelem érdekeit nem érinti. | **Intézkedést nem igényel, a vélemény nem releváns** |

1. Lakossági észrevételek

|  |  |
| --- | --- |
| Partnerségi Egyeztetés  | 2022. október 22. |
|  |  |
|  |  |

Kőszeg Város Önkormányzatának Képviselő-testülete az 1-6. pont alatti véleményeket vegye tudomásul azzal, hogy az elfogadott módosítások a rendelet Képviselő-testület elé elfogadásra terjesztett változatában átvezetésre kerültek.

Felelős a közlésért: Kiss Péter bizottsági elnök

Határidő: képviselő-testületi ülés

**3.napirendi pont**

**Jelentés a város környezeti állapotáról**

**Németh Ildikó**: Mint minden évben ilyenkor, idén is elkészítettük a város környezeti állapotáról szóló jelentést. Törvényi kötelezettségünknek eleget téve az alábbi pontokat érintettük részletesen a jelentés elkészítése során: zöldfelület-gazdálkodás, kertészet, parkfenntartás települési környezet és közterületek tisztasága, hulladék-gazdálkodás, elhagyott hulladék felszámolása ivóvízellátás, települési csapadékvízelvezetés, kommunális szennyvízkezelés, gyűjtés, elvezetés, tisztítás lakossági és közszolgáltatási eredetű zaj-, rezgés- és légszennyezés, valamint a helyi közlekedésszervezés.

 A zöldterület gazdálkodásnál kitér a Kőszegi Városüzemeltető Kft. munkájára, a fakivágásokkal kapcsolatban számszerűsíti, hogy mennyi veszélyes fát kelet kivágni, valamint a volt MÁV Nevelőotthon területén létrejövő Campus kialakítása során vált szükségessé a fák eltávolítása. A VárosFa program keretében elnyert pályázaton 70 db nagyméretű fa került beszerzésre, amely még várhatóan idén el is lesz ültetve a megjelölt helyszíneken. A Hulladékgazdálkodási közszolgáltatást az STKH Kft. végzi, az illegálisan lerakott, valamint szelektív gyűjtők és kommunális gyűjtők mellé kihelyezett hulladék elszállítása nem tartozik a közszolgáltatás keretébe, így azokat a Városüzemeltető Kft. a lehetőségeihez mérten igyekszik megfelelően ellátni. A Bersek iskolánál lévő szelektív gyűjtősziget áthelyezésére volt szükség a Liszt F. utcába, a Tűzoltósággal szembeni közterületre. Az iskolánál sajnos előfordult, hogy az edények mellett felhalmoztak oda nem illő hulladékok, amelynek elszállítása a Városüzemeltető Kft-t terhelte. A Tűzoltóság 0-24 órás ügyelete mellett bízunk benne, hogy nem fordul elő az edényzet mellé, oda nem való hulladék kipakolása.

A Gábor Áron utca elején lévő sziget áthelyezésére korábban tettünk javaslatot a Magyar Közút felé, azonban az akkor nem kapott támogatottságot. Ennek megfelelő helyét még keressük, mivel a jelenlegi területen szintén jellemző a kipakolás.

Mivel a város igyekszik támogatni a szemléletformáló programokat az Írottkő Natúrparkért Egyesületen belül a PUREGREEN/Tisztazöld projekt szervezésben nagyszabású szemét szedési akció volt a Kőszeg környékén és a Natúrpark területén összegyűjtött hulladékot egy un. „sokkoló” akcióval a Fő téren egy nagy fólián elterítették, jelzést küldve a lakosságnak a természetben található elhagyott hulladék mennyiségéről.

A közterület-használati rendelet tavaly évi módosítása során az üzemképtelen járművek elszállításának szabályozása lett pontosítva. Ennek eredményeként az önkormányzat külső közreműködő bevonásával szállíttatja el egy őrzött telephelyre azon üzemképtelen járműveket, amelynek üzembentartója/tulajdonosa nem távolítja el a járművet önkormányzati területről, közterületről. Eddig 3 jármű elszállítására került sor a külső közreműködő által a szombathelyi telephelyre. Az Ivóvíz és csapadékvíz ellátás tekintetében felsorolásra kerültek azok a helyek, ahol a városban az utóbbi időben felújításra kerültek a vezetékek. Magánberuházás keretében bővítésre került a Borostyánkő utca ivóvízhálózata, ennek tulajdonba adása és a Vasivíz részére történő üzemeltetésbe adása folyamatban van. A szennyvízkezelés, gyűjtés és ártalommentes elhelyezés feladatát közszolgáltatóként a Városüzemeltető Kft. látja el 10 év határozott időre. A szolgáltatás ellátása az újonnan beszerzett traktor és tartálykocsi bevonásával nagyobb hatékonysággal tud működni.

**Kiss Péter:** Megköszöni a részletes beszámolót a Város környezeti állapotáról. Majd a hulladékkezeléssel kapcsolatban megjegyzi, hogy többször is próbálta felvenni a kapcsolatot az illetékessel az STKH Kft-vel, hogy hétvégére a szelektív hulladékgyűjtő szigetek edényeit próbálják meg kiüríteni, mivel nagyon rontja a városképet. Az elszállítandó járművekkel kapcsolatban érdeklődik, hogy ha nincs rendszáma és nem beazonosítható a jármű, milyen eljárás vonatkozik rá?

**Németh Ildikó:** Ha nem beazonosítható a közterületen lévő jármű tulajdonosa/üzembentartója, úgy 10 nap után a telephelyre beszállításra kerül, ahol jegyzőkönyv felvétele mellett történik a felnyitása a járműnek. Ezt követően motor-, vagy alvázszám alapján már beazonosítható.

**Kiss Péter:** Királyvölgyben és a Malomárok utcában is vannak elhagyott járművek.

**Németh Ildikó:** A szelektív hulladékgyűjtő szigetekre visszatérve, a közterületfelügyelő folyamatosan jelzi a közszolgáltató felé az ezzel kapcsolatos észrevételeit**,** próbáljuk időbe kezelni és megkérni Őket, hogy intézkedjenek az ügyben.

**Kiss Péter:** Megjegyzi Kovács István Kft. igazgatónak, hogy a csapadékvíz elvezetők tisztítása is időszerű lenne**.**

**Gelencsér Attila:** Érdeklődik, hogy a szelektív elvitele nem rendszeres időközönként történik?

**Németh Ildikó:** A szolgáltatónak kellene nézni, hogy mikor telik meg.

**Kovács István:** Megjegyzi, hogy a szolgáltatónál géphiány van mivel speciális darusjárművet igényel ezeknek a szelektívhulladékgyűjtő edények ürítése, nem tudnak mindig időben kimenni üríteni.

**Gelencsér Attila:** Olyan szerződést kellene kötni, ahol kötelezik őket a folyamatos ürítésre.

**Kiss Péter:** Érdeklődik a szökőkutak jövőjéről, az emelkedett rezsiárak miatt mi lesz a városi szökőkutakkal?

**Kovács István:** A tavalyi javítások sokat jelentettek rezsicsökkentés szempontjából, de már 2 hete leállítottuk őket.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**59/2022. (X.19.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek „Jelentés a város környezeti állapotáról- 2022” című beszámolót elfogadásra, és rendelje el annak közzétételét a város lakosainak és szervezeteinek tájékoztatása céljából.

Felelős a közlésért: Kiss Péter bizottsági elnök

Határidő: képviselő-testületi ülés

**4.napirendi pont**

**Erdő utcai ingatlan vízellátásával kapcsolatos döntés meghozatala**

**Németh Ildikó**: A környezetállapot jelentésnél már említettem, hogy az Erdő utca folytatásában ivóvíz gerincvezeték bővítésére került sor az év elején. Költségmegosztással történt az ottani egy ingatlantulajdonos bevonásával. A Képviselő-testület akkor egy olyan módosító javaslatot tett, hogy amennyiben a későbbiekben valaki erre az újonnan kiépített rendszerre rá kíván csatlakozni, úgy annak hozzájárulást kell fizetnie. Most igény mutatkozik ezen a szakaszon egy rácsatlakozásra, így jogtanácsos asszony előkészítette erre vonatkozóan a megállapodás tervezetet.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**60/2022. (X.19.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hagyja jóvá az Erdő utcában kiépített ivóvízhálózat gerincvezetékre való rácsatlakozását a Kőszeg, 1517/1 hrsz-ú ingatlan tulajdonosának azzal, hogy az önkormányzat által megfizetett bruttó 1.585.367, -Ft bekerülési költség 1/4 részének, azaz 396.244, -Ft megfizetése a tulajdonost terheli.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszeg, 1517/1 hrsz-ú ingatlan tulajdonosa és Kőszeg Város Önkormányzata között létrejött közmű fejlesztés költségeinek viseléséről szóló megállapodást a melléklet szerinti tartalommal hagyja jóvá és hatalmazza fel a polgármestert az aláírására.

Felelős a közlésért: Kiss Péter bizottsági elnök

Határidő: képviselő-testületi ülés

**5.napirendi pont**

**A Kőszeghegyaljai bezárt regionális hulladéklerakóval kapcsolatos tájékoztatás**

**Kovács István:** Elhangzott, hogy 2018 óta a hulladékkezelési közszolgáltatást nem mi végezzük, pár kiegészítést tesz hozzá, melyben elmondja, hogy hányféle hulladékot kezelnek és milyen tevékenységeket végeznek. Sok a tennivaló, jelenleg a régi hulladéklerakóra rekultivációs kötelezettség van érvényben, eközben nyilván bevételünk ebből nem származik. Azonban, most, hogy már hivatalosan is fogadhatunk hulladékot az új inert hulladéklerakóra, abból származik majd némi bevételünk. Összeséggében azért tettem hozzá ezeket a kiegészítéseket, hogy lássuk, hogy van még a hulladékkal munka bőven, most, hogy jön az őszi lomgyűjtés.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**61/2022. (X.19.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a bezárt Kőszeghegyaljai Regionális Hulladéklerakóról szóló tájékoztatót elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

**6.napirendi pont**

**Vagyonügyek**

1. **Ingatlanfelajánlás (Kőszeg, 2675, 2804 hrsz.)**

**Németh Ildikó:** A Kórház utcai úgynevezett káposztásnál lévő kiskertek közül egy 38m2 és 95 m2 területet ajánlottak fel tulajdonosai ingyenesen az önkormányzat javára. Konkrét értékbecslést nem készítettünk a területek értékét illetően, de 600 Ft.-/ m2 -es áron lehet számolni, valamint az ingatlanátvezetés járulékos költségeivel. Vagyonrendelet értelmében a Képviselő-Testület jogosult döntést hozni, de rendelkezik arról is, hogy amennyiben a felajánlott vagyon terhei meghaladják annak értékét nem jelent az Önkormányzatra nézve kötelezettséget az elfogadása, így erre vonatkozóan egy nemleges javaslat került előkészítésre.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -6 igen szavazat**

**62/2022. (X.19.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága nem javasolja a Képviselő-testületnek, hogy a Kőszeg, 2675 hrsz-ú 38 m2 nagyságú és a 2804 hrsz-ú 95 m2 nagyságú beépítetlen terület megnevezésű ingatlanok 1/1 tulajdoni hányadának ingyenes felajánlását elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

1. **Döntés sikertelenül értékesített ingatlanról (Gábor Áron u. 9.)**

**Németh Ildikó:** Kőszeg Város Önkormányzata 2022. évi költségvetésének vagyonhasznosítási bevételei között szerepel a Gábor Áron u. 9. épületegyüttes értékesítése. A Képviselő-testület korábban az ingatlan eredményesebb értékesítése érdekében 500.000, -Ft közvetítői díjat különített el. Időközben az értékbecslés aktualizálása vált szükségessé, amely során 4 MFt-tal magasabb ár lett meghatározva. Újabb eljárások lettek kiírva ezen a magasabb áron, azonban az eljárások azóta is ajánlattevő hiányában eredménytelenek zárultak. A Vagyonrendelet rendelkezik arról, hogy kétszeri sikertelen pályáztatás után a döntéshozó testület a vagyontárgy árát legfeljebb 25 %-kal csökkentheti.

**Kiss Péter:** Tesz egy 15%. -os csökkentési javaslatot.

**Gelencsér Júlia**: Megjegyzi, hogy annyiért sem fog elmenni.

**Kiss Zoltán Miksa:** Javasolja a maximális csökkentési lehetőséget. Meg kellene fontolni, hogy az eladás után 3 éven belül kötelezni kellene a terület rendezését. Véleménye szerint nem feltétlenül muszáj elbontani az épületeket.

*Mivel több kérdés és hozzászólás nem hangzik el, a bizottsági elnök módosító javaslatként a 15, 20 és 25 %-os csökkentést teszi fel szavazásra.*

*A 20 %-os módosítást* ***5 igen*** *–* ***1 nem*** *szavazattal javasolja a Képviselő-testületnek elfogadásra a Bizottság.*

**63/2022. (X.19.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek az önkormányzati vagyonnal való gazdálkodás szabályairól szóló 1/2007. (II. 2.) önkormányzati rendelet 20. § (5) bekezdésében foglalt jogkörével élve rendelje el a Kőszeg Város Önkormányzatának tulajdonában lévő Kőszeg, Gábor Áron 9. (Hrsz.: 2959/2 – kivett lakóház, udvar, gazdasági épület; Hrsz.: 2959/4 – kivett épület, udvar), összesen 1999 m2 nagyságú, épületegyüttest versenyeztetési eljárás útján való értékesítését az ingatlanforgalmi értékbecslésben szereplő 36.500.000,- Ft 20%-ával csökkentett, 29.200.000,- Ft induló vételáron.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a jogtanácsos által elkészítendő adásvételi szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

**Egyebek:**

**Kiss Péter** megjegyzi, hogy a Temetőben az utóbbi időben megszaporodtak a Temetői lopások. A Mindenszentek közéletével jelezni kéne a Rendőrségnek a fokozott jelenlétet.

Más napirendi pont nem lévén az elnök a nyilvános ülést 15 óra 05 perckor berekesztette.

 …………………………… ……………………………..

 Kiss Péter elnök Bizottsági tag